Thomas Jensen (S), 2025-10-23:
Når man ved, hvor mange positive effekter en ny motorvej skaber for en landsdel, en by og et område, og for borgere og erhvervsliv, er det i sandhed en glædens dag i dag, for vi behandler anlægsloven om de to første etaper – jeg siger de to første etaper – af Ny midtjysk motorvej eller det, der i folkemunde hedder Hærvejsmotorvejen.
Det er et motorvejsprojekt, som vil medføre vækst i arbejdspladser og bosætning og skabe grundlaget for en fornyet udvikling i og af Midtjylland.
Den grundlæggende tanke er, at Hærvejsmotorvejen i midten af Jylland skal være en motorvej, der aflaster E45 i den østlige del af Jylland, men som først og fremmest kan skabe vækst og udvikling ned gennem det rigtige Midtjylland fra Hobro i nord til Haderslev i syd.
Virksomhederne vil få lettere ved at transportere deres varer og få lettere ved at rekruttere arbejdskraft, og som almindelig borger bliver man forbundet langt bedre med den øvrige del af Danmark.
Den klare ambition sætter vi en tyk, fed streg under i dag.
De motorveje, som vi kører på i dag, f.eks. E20 og E45, er ikke blevet bygget i ét stræk og på én gang; de er bygget i etaper.
Vi starter med etaperne fra Løvel nord for Viborg ned igennem den vestlige del af Silkeborg Kommune til Klode Mølle i Ikast-Brande Kommune og fra Give i Vejle Kommune ned til Billund.
Mange borgere har undret sig over og nogle ligefrem latterliggjort denne start med de to etaper, men bare rolig: I 2021 var vi nogle transportpolitikere, som gav hinanden håndslag på, at vi starter anlæggelsen af Hærvejsmotorvejen i midten med to etaper, og så kan fremtidens transportpolitikere i fremtidige forhandlinger og forlig forbinde de to etaper og fortsætte udbygningen af Hærvejsmotorvejen nord for Viborg og syd for Billund ned til Haderslev, så vi får anlagt den samlede hærvejsmotorvej.
Når der i fremtiden bliver truffet beslutninger om de resterende etaper og linjeføringer, vil vi i midten af Jylland fra nord til syd kunne mærke det samlede potentiale udfolde sig med vækst arbejdspladser og bosætninger.
Som transportordfører for Socialdemokratiet og som repræsentant for borgerne i Silkeborg Kommune har det været en beslutningsproces om linjeføring af motorvejen, der har været fyldt med dilemmaer.
På den ene side vil man gerne skabe alle de positive effekter af en motorvej, og på den anden side vil man gerne tage mest mulig hensyn til mennesker og natur.
Som transportpolitikere ved man, at der sjældent er nogen, der vil have en motorvej i baghaven, men jeg har haft mine gummistøvler med i bagagerummet de sidste par år, så jeg har kunnet inspicere de områder, der var i spil for linjeføringen af denne motorvej, og jeg har været på mange besigtigelsesture, drukket mange kopper kaffe og været i dialog med mange borgere, ikke bare i Silkeborg Kommune, men også i Viborg og Ikast-Brande kommuner.
Sammen med transportministeren og Vejdirektoratet har vi ordførere været på fælles tur, inden vi fastlagde linjeføringen, og her vil jeg gerne sige en stor tak til borgmestrene i Viborg og Ikast-Brande kommuner på den nordlige del af strækningen, nemlig Ulrik Wilbek og Ib Lauritsen, for deres deltagelse og deres meget konstruktive engagement i det her projekt.
I har repræsenteret jeres kommuner, borgere og erhvervsliv på bedste vis, og det er al mulig ære værd.
Ikke alle borgere er glade i dag, men vi har været grundige og har opvejet linjeføringen mod den økonomi, der er til rådighed, og placeret motorvejen efter det muliges kunst: vest om Viborg og vestligt i Silkeborg Kommune.
Når borgere bliver direkte berørt af et anlægsprojekt som det her, skal de behandles ordentligt.
Folketinget har igennem de sidste 10 år været i en proces med at gøre ekspropriationsprocesser og adgangen hertil mere imødekommende over for borgerne.
Vi er ikke i mål endnu, men det skal vi komme.
Det er nemlig en vigtig og følsom proces, og vi har stor respekt for de borgere, som bliver direkte berørt.
Senere på folketingsåret vil vi også fremsætte et lovforslag, som skal give bedre adgang til ekspropriation.
Vi skal nemlig sikre, at borgerne får en ordentlig behandling.
I forhold til miljø og natur og støjproblemer har vi forsøgt at placere motorvejen, så den gå uden om bevaringsværdig natur og giver færrest mulige gener for beboerne i området.
Når vi alligevel kommer tæt på sårbare områder, vil der blive indført konkrete afværgeforanstaltninger, såsom faunapassager, beskyttelse af drikkevandsressourcer og anden miljøsikring.
Vi skal passe på både mennesker og natur.
Med lovforslaget bliver der etableret mange hektar erstatningsnatur og erstatningsskov.
Vi glemmer ikke dem, der får øgede støjgener.
Der bliver selvfølgelig afsat penge til facaderenovering af deres huse, så det ikke støjer inde i boligerne.
Afslutningsvis vil jeg sige, at det er en glædens dag for Viborg, Silkeborg, Ikast-Brande, Vejle og Billund kommuner.
Vi tager et stort skridt for at anlægge Hærvejsmotorvejen, og jeg synes, at det er på sin plads som medlem af Folketinget også at ære nogle af de tidligere medlemmer af Folketinget, som har gjort det muligt, at vi står her i dag og behandler dette lovforslag.
Socialdemokratiets vejordfører, hr. Jens Christian Lund, var idémanden bag Hærvejsmotorvejen, Venstres transportordfører gennem mange år, hr. Kristian Pihl Lorentzen, er synonym med den her motorvej på Viborgegnen, og hr. Søren Pape Poulsen var den, der fik placeret motorvejen tæt på Viborg i forhandlingerne 2021.